জুবিন গর্গ মৃত্যুকাণ্ডে অভিযুক্তদের গাড়িতে হামলা! উত্তাল অসম

ওয়েব ডেস্ক : জুবিন গর্গ (Zubeen Garg) মৃত্যুকাণ্ডে তুলকালাম অসমের (Assam) বাকসা জেলা কারাগারের বাইরে। এই মামলায় গ্রেফতার পাঁচ অভিযুক্তকে নিয়ে যাওয়ার সময় কারাগারের বাইরে বিক্ষোভ দেখাল বহু মানুষ। তার পরেই পুলিশের গাড়িতে হামলার অভিযোগ ওঠে বিক্ষোভকারীদের বিরুদ্ধে। অভিযুক্তদের প্রিজন ভ্যানে এক সংশোধনাগার থেকে অন্য সংশোধনাগারে নিয়ে যাওয়ার সময় এই হামলা করা হয় বলে জানা গিয়েছে। জানা যাচ্ছে, পরিস্থিতি নিয়ন্ত্রণে আনতে পুলিশ লাঠিচার্জ করে এবং টিয়ার গ্যাসের শেল ফাটায়। শেষ পর্যন্ত অভিযুক্তদের নিরাপদে জেলে প্রবেশ করানো হয়।

বুধবার এই মামলায় পাঁচ অভিযুক্তকে গুয়াহাটি স্থানীয় আদালতে তোলা হয়েছিল। আদালতের তরফে অভিযুক্তদের ১৪ দিনের বিচারবিভাগীয় হেফাজতে পাঠানো হয়। অভিযুক্তদের মধ্যে রয়েছেন নর্থইস্ট ইন্ডিয়া ফেস্টিভ্যালের আয়োজক ও মূল অভিযুক্ত শ্যামকুণ্ডু মহান্ত এবং জুবিনের ম্যানেজার সিদ্ধার্থ শর্মা। যাঁদেরকে ১ অক্টোবর গ্রেফতার করা হয়েছিল। অন্য তিনজন হলেন গায়কের চাচাতো ভাই সন্দীপন গর্গ। যিনি সিঙ্গাপুরে তাঁর সঙ্গে ছিলেন। রয়েছেন দুই নিরাপত্তারক্ষী নন্দেশ্বর বোরা ও পরেশ বৈশ্য। তাঁদেরকে ৮ ও ১০ অক্টোবর গ্রেফতার করা হয়।

আরও খবর : সোনম ওয়াংচুকের নোট স্ত্রীকে শেয়ার করায় কেন্দ্রের আপত্তি নেই

অসম সরকারের পক্ষে আইনজীবী প্রদীপ কোনওয়ার জানান, “পুলিশি হেফাজতের মেয়াদ শেষ হওয়ায় আদালতের নির্দেশে তাদের বিচারবিভাগীয় হেফাজতে পাঠানো হয়েছে।” শুনানির সময় কোনও অভিযুক্তের পক্ষেই আইনজীবী উপস্থিত ছিলেন না।

নিরাপত্তার স্বার্থে অভিযুক্তদের অসম সরকারের (Assam government) তরফে নবনির্মিত বাকসা জেলা জেলে রাখার সিদ্ধান্ত নেওয়া হয়। কিন্তু এই সিদ্ধান্তের বিরোধিতা করে স্থানীয়রা বিক্ষোভে ফেটে পড়েন। অভিযুক্তদের গাড়ি যখন জেল প্রাঙ্গণে ঢোকে, তখনই ভিড় পুলিশ কনভয়কে লক্ষ্য করে পাথর ছোঁড়ে বলে অভিযোগ। এরপর অতিরিক্ত পুলিশ মোতায়েন করা হয় এবং এলাকায় কড়া নিরাপত্তা জারি করা হয়েছে।